  Виталий Пронин Быръёнъёсъя участокъёс калыкез пумитаны дасесь.Матысь 5 арлы улон сюресэз быръён Россиын быръёнъёсъя кампания йылпумъяське ини. Ӵуказе - шыпыт улон нунал. Нош 18-тӥ сентябре вамыштомы быръёнъёсъя участокъёсы.  Куинь тубато быръён Удмуртиысь Быръёнъёсъя валтћсь комиссилэн кивалтӥсез Виктор Кушко верамъя, Кун Думае таосыз быръёнъёс азьвылъёсызлэсь висъясько. Угось табере калык партиослэн списокъёссы понна гинэ ӧвӧл, нимаз адямиос понна но куаразэ сётыны быгатоз. Вакчияк вераса, быръёнъёс суро системая ортчо. Кун Думае сыӵе радлыкъя куара сётон  берлозэ ортчиз вал 2003-тӥ арын. Пусйыны кулэ, быдэс Россиын Кун Думае оглом 450 мурт быръемын луоз. 225 депутат - партиослэн федерал списокъёссыя, эшшо 225-ез - одномандатникъёс пӧлысь. Удмуртия 2 округлы люкемын: быръёнъёсъя одӥг мандатъем Удмурт округ (33 номеро) но быръёнъёсъя одӥг мандатъем Иж округ (34 номеро). Кун Думаысь депутат луон понна оглом вожвылъяське 15 кандидат-одномандатник (8 адями 33 номеро округъя, 7 адями 34 номеро округъя) но 14 партиослэн списокъёссыя мынӥсь адямиос.Озьы ик  ортче ёросъёслэн но поселениослэн Кенешъёсазы депутатъёсты быръён. Соин ик туала быръён - 3 тубато.  Со сяна, 18-тӥ сентябре ик ватсаса быръёнъёс ортчо Иж, Вотка, Можга но Сарапул каръёсысь Думаосы.- Интыосысь быръёнъёсъя комиссиослэн ныпъетсы секыт, - шуэ Виктор Кушко. - Соин нырысь ик йылпумъянъёс лэсьтӥськозы Кун Думае быръёнъёслы, собере - интыосысь быръёнъёслы.Шаерамы 18-тӥ сентябре быръёнъёсъя интыосысь комиссиосын 10 сюрс 776 адями ужалоз. Та вӧзы ватсалэ на территориальной (ёрос) комиссиослэсь ёзчиоссэс (361 адями)  но Удмуртиысь быръёнъёсъя валтћсь комиссиын ужасьёсты (14 адями).  Кӧня бюллетень сётозы?  Кӧня бюллетень тӥледлы сётозы? Каръёсын - 2 яке 3. Кыкезъя куарадэс сётоно Кун Думае депутатэ кандидатъёс понна: одӥгаз партиослэн списокъёссы понна, кыкетӥяз - одномандатникъёс понна. Эшшо одӥг бюллетень сётозы на солы, кинлэн округаз город Думае ватсаса быръёнъёс ортчо.Гуртъёсын куара сётӥсьёслы тросгес бюллетене пус пуктоно луоз. Кун Думае мынӥсь кандидатъёсын сяна, эшшо 2 бюллетень сётозы. Таосаз ёрос Кенешъёсы депутатэ кандидатъёс понна пус пуктоно луоз, озьы ик суро системая: партиослэн списокъёссыя но одномандатникъёс понна.Гурт поселениосын ортчозы на интыосысь кенешъёсы быръёнъёс. Отчы пырисько одномандатникъёс гинэ. Озьы таяз одӥг бюллетень гинэ луоз. Нош оглом учконо ке, гуртъёсын быръёнъёсы лыктэм адямилы 5 бюллетень сётозы.  Мар вылез?  Удмуртиысь Быръёнъёсъя валтӥсь комиссиысь отделэн кивалтӥсь Тимофей Трефилов пусъе:- Быръёнъёс дыръя кандидатлэн но партилэн нимынызы участокын наблюдатель луыса 2-лэсь трос адями ужаны уз быгаты. Соос ог-огзэс вошъяно луозы. Кыкназы ик ӵош уз пуке. Азьвыл наблюдательёслэн лыдзы котькӧня луыны быгатэ вал. Тае туж быгатыса кутылӥзы кандидатъёс. Сыӵе амалэн соос куара сётӥсьёслэсь мылкыдзэс ас палазы берыктыны вырылӥзы.Эшшо одӥг выльдӥськон: наблюдателез участокысь поттыны луоз судлэн решениезъя гинэ. Зэм, наблюдатель общественной порядокез тӥя ке, сое палэнтоз полиция. Азьвыл адямиез участокысь поттыны быгатэ вал быръёнъёсъя комиссия. Но, азьвыл аръёсысь быръёнъёсты чаклано ке, наблюдательёс ласянь шуге-леке вуонъёс республикаямы ӧй вал. Соин ик Быръёнъёсъя валтћсь комиссия оске: туэ но ваньмыз умой ортчоз.Кинлы осконо? Кызьы асьмеос азьланяз улом, потоз котькудмы бордысь. Кызьы уно шапыкъёслэсь кылдэ пичи шур, уно шуръёслэсь - зарезь, озьы ик нимаз куараос бордысь кылдэ калыклэн огъя малпанэз. Соин куараез сётон азьын рос-прос малпаськоно.Зэм, та нуналъёс ӵоже йыр сураськыны но быгатэ: угось котькуд кандидат, котькуд партия туж чебер верасько. Лыдзыя но соос ӧжыт ӧвӧл. Куд-ог кандидатъёс сьӧд технологиосты кутыны быгато. Соин ик туж сак луоно. Нялтас вераса, быръёнъёсъя законъёсты тӥясьёс 1 сюрс манетысен 30 сюрсозь штраф тырыны быгатозы. Кыл кутытыны луэ куараосты коньдонэн, пӧртэм кузьымъёсын басьтыны вырись кандидатэз, партиез но. Кылсярысь, тӥледлы кыӵе ке нимаз адями понна куарадэс сётыны косо, со понна уксё дэмлало. Ваньмыз та - законэз тӥян. Сыӵе учыр зэмзэ но вал ке (доказать каремын),  куара басьтӥсь муртэ быръён кампаниысь воксё куштозы. Но таӵе учыръёсы адями ачиз но малпаськыны кулэ: кандидат али ик кырсь ужен выре ни ке, луоз-а солы азьланяз оскыны? Быръёнъёс дыръя верам чебер кылъёсыз сярысь тодэ ваёз на-а?  Кин утёз? Удмуртиысь Быръёнъёсъя валтӥсь комиссилэн кивалтӥсез Виктор Кушко пусъе:- 18-тӥ сентябрьлы Удмуртиын ваньмыз умой-умой дасямын. Туннэ нуналлы быръёнъёсъя законодательствоез тӥян пумысен 3 вазиськон вал. Но эскеронъёс возьматӥзы: одӥгаз учырын гинэ зэмзэ но закон тӥямын.- Быръён нунал азьын вань участокъёсты полицейскойёс но кинологъёс эскерозы, - ивортэ МВД-лэн кивалтӥсезлэн воштӥсез Сергей Козлов. - Быръён нуналэ участокъёсын оглом 2 сюрслэсь трос полицейскойёс югдурез чаклалозы. Эшшо 1 сюрс 500 палаез эскерыса возёзы участок котыръёсты.Ойдолэ 18-тӥ сентябре њечезлы осконэн вамыштом быръёнъёсъя участокъёсамы. Конституциен сётэм правомес номырин ум воштэ.Елена Миннигараева  Теги: Быръёнъёс  